Απόφαση της Επιτροπής

της 3ης Σεπτεμβρίου 2002

για καθορισμό οικολογικών κριτηρίων για την απονομή του οικολογικού σήματος της Κοινότητας σε στρώματα κρεβατιών και τροποποίησης της απόφασης 98/634/ΕΚ

[κοινοποιηθείσα υπό τον αριθμό Ε(2002) 3293]

(Κείμενο που παρουσιάζει ενδιαφέρον για τον ΕΟΧ)

(2002/740/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το άρθρο 6 παράγραφος 1 δεύτερο εδάφιο,

Εκτιμώντας τα ακόλουθα:

(1) Δυνάμει του κανονισμού (EΚ) αριθ. 1980/2000, το κοινοτικό οικολογικό σήμα απονέμεται στα προϊόντα που διαθέτουν χαρακτηριστικά τα οποία τους επιτρέπουν να συμβάλουν ουσιαστικά στη βελτίωση κύριων περιβαλλοντικών πτυχών.

(2) Ο κανονισμός (EΚ) αριθ. 1980/2000 προβλέπει τη θέσπιση ειδικών κριτηρίων απονομής του οικολογικού σήματος ανά κατηγορία προϊόντων.

(3) Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων εκτίμησης και εξακρίβωσης που αφορούν τα κριτήρια, πρέπει να διενεργηθούν εγκαίρως και πάντως πριν την λήξη της περιόδου ισχύος των κριτηρίων που έχουν καθοριστεί για κάθε κατηγορία προϊόντων. Η εν λόγω αναθεώρηση πρέπει να καταλήγει σε πρόταση παράτασης, απόσυρσης ή αναθεώρησης.

(4) Είναι σκόπιμο να αναθεωρηθούν τα οικολογικά κριτήρια που είχαν θεσπιστεί με την απόφαση της Επιτροπής 98/634/ΕΚ, της 2ας Οκτωβρίου 1998, περί καθορισμού οικολογικών κριτηρίων για την απονομή του κοινοτικού οικολογικού σήματος σε στρώματα κρεβατιών(2) προκειμένου να ληφθούν υπόψη οι εξελίξεις στην αγορά. Ταυτοχρόνως πρέπει να τροποποιηθεί η περίοδος ισχύος της εν λόγω απόφασης, που παρατάθηκε με την απόφαση 2001/540/EΚ της Επιτροπής(3), και ο ορισμός της κατηγορίας προϊόντων.

(5) Πρέπει να εκδοθεί νέα απόφαση της Επιτροπής η οποία να θεσπίζει τα ειδικά για την συγκεκριμένη κατηγορία προϊόντων οικολογικά κριτήρια, τα οποία θα ισχύσουν για περίοδο πέντε ετών.

(6) Είναι σκόπιμο να ισχύσουν ταυτοχρόνως, για περιορισμένο χρονικό διάστημα όχι μεγαλύτερο των δεκαοκτώ μηνών, τόσο τα νέα κριτήρια που θεσπίζει η παρούσα απόφαση, όσο και τα κριτήρια που θέσπισε η απόφαση 98/634/ΕΚ, ούτως ώστε να δοθεί επαρκής χρόνος στις εταιρείες στις οποίες απονεμήθηκε οικολογικό σήμα για τα προϊόντα τους ή οι οποίες υπέβαλαν αίτηση προς το σκοπό αυτό, πριν από την ημερομηνία εφαρμογής της παρούσας απόφασης, να προσαρμόσουν τα εν λόγω προϊόντα τους ούτως ώστε να πληρούν τα νέα κριτήρια.

(7) Τα προβλεπόμενα στην παρούσα απόφαση μέτρα βασίζονται στα σχέδια κριτηρίων που έχει αναπτύξει το Συμβούλιο οικολογικής σήμανσης της Ευρωπαϊκής Ένωσης το οποίο έχει συσταθεί βάσει του άρθρου 13 του κανονισμού (ΕΚ) αριθ. 1980/2000.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 17 του κανονισμού (EΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Προκειμένου να απονεμηθεί το κοινοτικό οικολογικό σήμα δυνάμει του κανονισμού (ΕΚ) αριθ. 1980/2000, ένα στρώμα κρεβατιού πρέπει να εμπίπτει στην κατηγορία προϊόντων "στρώματα κρεβατιών", όπως αυτή ορίζεται στο άρθρο 2, και να πληροί τα οικολογικά κριτήρια που καθορίζονται στο παράρτημα της παρούσας απόφασης.

Άρθρο 2

1. Η κατηγορία προϊόντων "στρώματα κρεβατιών" περιλαμβάνει:

α) τα στρώματα κρεβατιών κατά την έννοια της παραγράφου 2·

β) το αφρώδες ελαστικό για χρήση σε στρώματα κρεβατιών·

γ) την αφρώδη πολυουρεθάνη για χρήση σε στρώματα κρεβατιών.

2. Ως "στρώματα κρεβατιών" νοούνται τα προϊόντα που παρέχουν μια επιφάνεια για ύπνο ή ανάπαυση, αποτελούμενη από ανθεκτικό ύφασμα το οποίο έχει πληρωθεί με υλικά και το οποίο μπορεί να τοποθετηθεί πάνω σε υφιστάμενη υποστηρικτική δομή κρεβατιού.

Στην ως άνω κατηγορία περιλαμβάνονται τα πλαισιωμένα στρώματα με ελατήρια τα οποία ορίζονται ως πεπληρωμένες βάσεις κρεβατιού αποτελούμενες από ελατήρια τα οποία επικαλύπτονται με άλλα υλικά, σε σκληρό πλαίσιο, που τοποθετούνται πάνω σε βάση κρεβατιού ή ελεύθερα και συνδυάζονται με κρεβατόπανο ειδικό για το σκοπό αυτό.

Εξαιρούνται τα φουσκωτά στρώματα και τα στρώματα με νερό.

Άρθρο 3

Για διοικητικούς σκοπούς, η κατηγορία προϊόντων "στρώματα κρεβατιών" χαρακτηρίζεται με τον κωδικό αριθμό "014".

Άρθρο 4

Το άρθρο 3 της απόφασης 98/634/ΕΚ αντικαθίσταται από τα ακόλουθα: "Άρθρο 3

Ο ορισμός της κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν μέχρι την 31η Ιανουαρίου 2004."

Άρθρο 5

Η παρούσα απόφαση ισχύει από την 1 Σεπτεμβρίου 2002 έως τις 31 Αυγούστου 2007.

Οι παραγωγοί προϊόντων τα οποία εμπίπτουν στην κατηγορία προϊόντων "στρώματα κρεβατιών" και στα οποία έχει ήδη απονεμηθεί το οικολογικό σήμα πριν την 1η Σεπτεμβρίου 2002, δύνανται να συνεχίσουν την χρήση του εν λόγω σήματος μέχρι την 31η Ιανουαρίου 2004.

Οι παραγωγοί προϊόντων που εμπίπτουν στην κατηγορία προϊόντων "στρώματα κρεβατιών" και οι οποίοι έχουν ήδη υποβάλει αίτηση για απονομή του οικολογικού σήματος πριν την 1η Σεπτεμβρίου 2002, δύνανται να το αποσπάσουν με τους όρους που θεσπίζει η απόφαση 98/634/ΕΚ. Σε αυτές τις περιπτώσεις το σήμα μπορεί να χρησιμοποιηθεί μέχρι την 31η Ιανουαρίου 2004.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 3 Σεπτεμβρίου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

(2) ΕΕ L 302 της 12.11.1998, σ. 31.

(3) ΕΕ L 194 της 18.7.2001, σ. 50.

ΠΑΡΑΡΤΗΜΑ

ΠΛΑΙΣΙΟ

Σκοποί των κριτηρίων

Τα κριτήρια αποβλέπουν ειδικότερα:

- στον περιορισμό της χρήσης τοξικών για το περιβάλλον συστατικών,

- στον περιορισμό των επιπέδων των τοξικών καταλοίπων,

- στην προαγωγή προϊόντων μακροχρόνιας χρήσης.

Για τα κριτήρια έχουν καθοριστεί μεγέθη τα οποία προωθούν την επισήμανση των στρωμάτων κρεβατιών τα οποία επιβαρύνουν λιγότερο το περιβάλλον.

Απαιτήσεις όσον αφορά την εκτίμηση και την εξακρίβωση

Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο.

Όταν ο αιτών καλείται να παράσχει βεβαιώσεις, τεκμηρίωση, αναλύσεις, πρακτικά δοκιμασιών, ή άλλα τεκμήρια από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τον (τους) προμηθευτή(-ές) του ή/και τους προμηθευτές τους, κ.λπ., κατά περίπτωση.

Τα πρακτικά δοκιμασιών συντάσσονται από ανεξάρτητα εργαστήρια (τρίτου μέρους). Ωστόσο, ο αρμόδιος οργανισμός ο οποίος εξετάζει την αίτηση μπορεί κατ'εξαίρεση να κάνει δεκτά πρακτικά δοκιμασιών από δεόντως πιστοποιημένα εσωτερικά εργαστήρια.

Όπου κρίνεται σκόπιμο, μπορούν να χρησιμοποιηθούν άλλες μέθοδοι δοκιμών εκτός από αυτές που αναφέρονται για κάθε κριτήριο, εάν κρίνονται ισοδύναμες από τον αρμόδιο οργανισμό ο οποίος εξετάζει την αίτηση.

Όπου κρίνεται σκόπιμο, οι αρμόδιοι οργανισμοί μπορούν να απαιτήσουν την υποβολή δικαιολογητικών και να διεξάγουν ανεξάρτητους ελέγχους.

Συνιστάται στους αρμόδιους οργανισμούς να λαμβάνουν υπόψη την υλοποίηση αναγνωρισμένων συστημάτων διαχείρισης του περιβάλλοντος, όπως το EMAS (Community eco-management and audit scheme - Κοινοτικό Σύστημα Οικολογικής Διαχείρισης και Ελέγχου) ή το ISO 14001, κατά την αξιολόγηση των αιτήσεων και την παρακολούθηση της συμμόρφωσης προς τα κριτήρια (σημείωση: δεν απαιτείται η εφαρμογή των εν λόγω συστημάτων διαχείρισης).

Σημείωση:

Ειδικά κριτήρια τίθενται για τα ακόλουθα υλικά: αφρώδες ελαστικό, αφρώδης πολυουρεθάνη, σύρματα και ελατήρια, ίνες καρύδας, ξύλο και υφαντικές ίνες και υφάσματα. Άλλα υλικά για τα οποία δεν έχουν τεθεί ειδικά κριτήρια υλικού επιτρέπονται. Δεν απαιτείται τήρηση των κριτηρίων για το αφρώδες ελαστικό, την αφρώδη πολυουρεθάνη ή τις ίνες καρύδας εάν το βάρος των υλικών αυτών είναι μικρότερο από 5 % του συνολικού βάρους του στρώματος.

Εκτίμηση και εξακρίβωση: Ο αιτών οφείλει να παρέχει λεπτομερή στοιχεία όσον αφορά τη σύνθεση των υλικών του στρώματος.

ΚΡΙΤΗΡΙΑ

1. Αφρώδες ελαστικό

Σημείωση:

Δεν απαιτείται τήρηση των κριτηρίων για το αφρώδες ελαστικό εάν το βάρος του είναι μικρότερο από 5 % του συνολικού βάρους του στρώματος.

α)

>ΘΕΣΗ ΠΙΝΑΚΑ>

Αξιολόγηση και εξακρίβωση: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμής: Κονιοποιημένο δείγμα εκχυλίζεται σύμφωνα με το DIN 38414-S4, L/S=10. Διήθηση με ηθμό μεμβράνης των 0,45 μm. Ανάλυση με φασματοσκοπία ατομικής εκπομπής με πλάσμα επαγωγής (ICP-AES) ή με υβριδική ή ψυχρών ατμών τεχνική.

β) Φορμαλδεΰδη: Η συγκέντρωση φορμαλδεΰδης δεν υπερβαίνει τα 30 ppm όπως μετράται κατά EN ISO 14184-1. Εναλλακτικά δεν υπερβαίνει τα 0,01 mg/m3 όπως μετράται με τη δοκιμασία θαλάμου.

Αξιολόγηση και εξακρίβωση: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμής: EN 14184-1. Δείγμα 1 g με 100 g νερό θερμαίνεται στους 40 °C για μια ώρα. Η φορμαλδεΰδη του εκχυλίσματος αναλύεται με ακετυλακετόνη φωτομετρικά.

Εναλλακτικά, μπορεί να χρησιμοποιηθεί η δοκιμή θαλάμου εκπομπών: ENV 13419-1, με EN ISO 16000-3 ή VDI 3484-1 για δειγματοληψία και ανάλυση αέρα. Τα δείγματα πρέπει να λαμβάνονται εντός μίας εβδομάδας το πολύ από την παραγωγή του αφρώδους υλικού. Συσκευασία του δείγματος: αέρας ερμητικά κλειστός, σε ατομική συσκευασία, σε φύλλο αλουμινίου και φύλλο PE. Διατήρηση: Το συσκευασμένο δείγμα αποθηκεύεται σε θερμοκρασία δωματίου για 24 ώρες τουλάχιστον, και κατόπιν το δείγμα αποσυσκευάζεται και μεταφέρεται κατευθείαν στο θάλαμο δοκιμής. Συνθήκες δοκιμής: το δείγμα τοποθετείται στη θήκη δειγμάτων που επιτρέπει την πρόσβαση του αέρα από όλες τις πλευρές· κλιματικοί παράγοντες όπως στο ENV 13419-1· για σύγκριση των αποτελεσμάτων των δοκιμών ο εξαρτώμενος από την περιοχή ρυθμός ανανέωσης του αέρα (q=n/l) πρέπει να είναι 1· ο ρυθμός ανανέωσης του αέρα πρέπει να είναι μεταξύ 0,5 και 1· η δειγματοληψία αέρα ξεκινά 24 ώρες μετά την τοποθέτηση των δειγμάτων στο θάλαμο και τελειώνει το αργότερο 30 ώρες μετά την τοποθέτηση.

γ) Πτητικές οργανικές ενώσεις (VOCs): Η συγκέντρωση πτητικών οργανικών ενώσεων δεν πρέπει να υπερβαίνει το 0,5 mg/m3. Σε αυτό το πλαίσιο, πτητική οργανική ένωση είναι κάθε οργανική ουσία που εμφανίζει τάση ατμών 0,01 kPa ή περισσότερο στους 293,15 K ή αντίστοιχη πτητικότητα στις συγκεκριμένες συνθήκες χρήσης.

Αξιολόγηση και εξακρίβωση: Ο αιτών υποβάλλει πρακτικό δοκιμασίας, χρησιμοποιώντας την ακόλουθη μέθοδο δοκιμασίας: δοκιμή θαλάμου [υπό τις συνθήκες του κριτηρίου 1 β) για τη φορμαλδεΰδη] σύμφωνα με το DIN ISO 16000-6 για τη δειγματοληψία και ανάλυση αέρα.

δ) Χρώματα, πιγμέντα και επιβραδυντικά φλόγας: Όλα τα χρησιμοποιούμενα χρώματα, πιγμέντα και επιβραδυντικά φλόγας πρέπει να συμμορφώνονται με τα αντίστοιχα κριτήρια (που απαριθμούνται στη συνέχεια) τα οποία θεσπίστηκαν με την απόφαση 2002/371/EΚ της Επιτροπής, της 15ης Μαΐου 2002, με την οποία θεσπίζονται οικολογικά κριτήρια απονομής του κοινοτικού οικολογικού σήματος για τα κλωστοϋφαντουργικά προϊόντα και τροποποιείται η απόφαση 1999/178/ΕΚ(1).

Προσμείξεις στις βαφές

Προσμείξεις στα χρώματα επιστρώσεως (πιγμέντα)

Βαφή προστύψεως χρωμίου

Αζωχρώματα

Βαφές καρκινογόνες, μεταλλαξιογόνες ή τοξικές για την αναπαραγωγή

Δυνάμει ευαισθητοποιητικές βαφές

Επιβραδυντικά φλόγας

Αξιολόγηση και εξακρίβωση: ο αιτών παρέχει βεβαίωση ότι δεν χρησιμοποιούνται αυτές οι ουσίες ή συμμορφώνονται με τις αντίστοιχες απαιτήσεις επαλήθευσης και εξακρίβωσης που καθορίζονται στην απόφαση 2002/371/ΕΚ.

ε) Βαφές με συμπλοκοποιημένο μέταλλο: Δεν επιτρέπεται η χρησιμοποίηση συμπλοκοποιημένων βαφών οι οποίες έχουν ως βάση χαλκό, μόλυβδο, χρώμιο ή νικέλιο.

Αξιολόγηση και εξακρίβωση: Ο αιτών παρέχει βεβαίωση ότι δεν χρησιμοποιούνται.

στ) Χλωροφαινόλες: δεν επιτρέπεται η παρουσία χλωροφαινολών (αλάτων ή εστέρων) σε συγκεντρώσεις μεγαλύτερες των 0,1 ppm, εκτός των μονο- και δι- χλωριωμένων φαινολών (αλάτων ή εστέρων) οι οποίες δεν πρέπει να υπερβαίνουν το 1 ppm.

Αξιολόγηση και εξακρίβωση: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμασίας: Κονιοποίηση δείγματος 5 g, εκχύλιση της χλωροφαινόλης ή του άλατος νατρίου. Ανάλυση με αέριο χρωματογραφία (GC), ανίχνευση με φασματοφωτόμετρο μάζας ή ανίχνευση σύλληψης ηλεκτρονίου (ECD).

ζ) Βουταδιένιο: Η συγκέντρωση βουταδιενίου δεν πρέπει να υπερβαίνει τα 1 ppm.

Αξιολόγηση και εξακρίβωση: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμασίας: Κονιοποίηση και ζύγιση του δείγματος. Δειγματοληψία με ειδικό δειγματολήπτη. Ανάλυση με αέριο χρωματογραφία, ταυτοποίηση με ανιχνευτή ιοντισμού σε φλόγα.

η) Νιτρωδαμίνες: Η συγκέντρωση N-νιτρωδαμινών δεν πρέπει να υπερβαίνει τα 0,001 mg/m3 όπως μετράται με τη δοκιμασία θαλάμου.

Αξιολόγηση και εξακρίβωση: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμής: δοκιμή θαλάμου [υπό τις συνθήκες του κριτηρίου 1 β) για τη φορμαλδεΰδη] σύμφωνα με το Hauptverband der gewerblichen Berufsgenossenschaften ZH 1/120.23 (ή ισοδύναμο) για τη δειγματοληψία και ανάλυση αέρα.

2. Αφρώδης πολυουρεθάνη (PUR)

Σημείωση:

Δεν απαιτείται τήρηση των κριτηρίων για την αφρώδη πολυουρεθάνη εάν το βάρος της είναι μικρότερο από το 5 % του συνολικού βάρους του στρώματος.

α) Εκχυλίσιμα βαρέα μέταλλα: η αφρώδης πολυουρεθάνη πρέπει να πληροί την αντίστοιχη απαίτηση που ισχύει για το αφρώδες ελαστικό που αναφέρεται στο κριτήριο 1 α).

Αξιολόγηση και εξακρίβωση: όπως προβλέπεται στο κριτήριο 1 α).

β) Φορμαλδεΰδη: η αφρώδης πολυουρεθάνη πρέπει να πληροί την αντίστοιχη απαίτηση που ισχύει για το αφρώδες ελαστικό που αναφέρεται στο κριτήριο 1 β).

Αξιολόγηση και εξακρίβωση: όπως προβλέπεται στο κριτήριο 1 β).

γ) Πτητικές οργανικές ενώσεις: η αφρώδης πολυουρεθάνη πρέπει να πληροί την αντίστοιχη απαίτηση που ισχύει για το αφρώδες ελαστικό που αναφέρεται στο κριτήριο 1 γ).

Αξιολόγηση και εξακρίβωση: όπως προβλέπεται στο κριτήριο 1 γ).

δ) Χρώματα, πιγμέντα και επιβραδυντικά φλόγας: η αφρώδης πολυουρεθάνη πρέπει να πληροί την αντίστοιχη απαίτηση που ισχύει για το αφρώδες ελαστικό που αναφέρεται στο κριτήριο 1 δ).

Αξιολόγηση και εξακρίβωση: όπως προβλέπεται στο κριτήριο 1 δ).

ε) Εκχυλίσιμα βαρέα μέταλλα: η αφρώδης πολυουρεθάνη πρέπει να πληροί την αντίστοιχη απαίτηση που ισχύει για το αφρώδες ελαστικό η οποία αναφέρεται στο κριτήριο 1 ε).

Αξιολόγηση και εξακρίβωση: όπως προβλέπεται στο κριτήριο 1 ε).

στ) Οργανικός κασσίτερος: Δεν επιτρέπεται να χρησιμοποιείται κασσίτερος σε οργανική μορφή (κασσίτερος συνδεδεμένος σε ένα άτομο άνθρακα).

Αξιολόγηση και εξακρίβωση: Ο αιτών παρέχει βεβαίωση ότι δεν χρησιμοποιούνται. Δεν απαιτείται δοκιμασία. Εάν ωστόσο, (π.χ. για σκοπούς επαλήθευσης ή παρακολούθησης), εκτελεστεί δοκιμασία, πρέπει να εκτελείται η εξής μέθοδος δοκιμής: κάθε μέθοδος η οποία μετρά συγκεκριμένα μια ένωση οργανικού κασσιτέρου χωρίς μέτρηση της παρουσίας τυχόν ένωσης ανόργανου κασσιτέρου, όπως ο οκτανοϊκός κασσίτερος.

ζ) Διογκωτικά: Δεν πρέπει να χρησιμοποιούνται ως διογκωτικά ή βοηθητικά διογκωτικών τα CFC, HCFC, HFC ή χλωρομεθυλένιο. Ωστόσο επιτρέπεται η χρήση χλωρομεθυλενίου ως βοηθητικού διογκωτικού σε συνδυασμό με επιβραδυντικά φλόγας σε σκόνη.

Αξιολόγηση και εξακρίβωση: ο αιτών παρέχει βεβαίωση ότι δεν χρησιμοποιούνται αυτά τα διογκωτικά μέσα. Όπου έχει χρησιμοποιηθεί χλωρομεθυλένιο, ο αιτών πρέπει να δηλώσει ότι αυτό χρησιμοποιήθηκε μόνο σε συνδυασμό με επιβραδυντικά φλόγας σε σκόνη και να υποβάλει τα ανάλογα στοιχεία.

3. Σύρμα και ελατήρια

α) Απολίπανση: Αν χρησιμοποιούνται οργανικοί διαλύτες για την απολίπανση ή τον καθαρισμό των συρμάτων ή των ελατηρίων, το χρησιμοποιούμενο σύστημα καθαρισμού/απολίπανσης πρέπει να είναι κλειστού τύπου.

Αξιολόγηση και εξακρίβωση: Ο αιτών θα πρέπει να υποβάλει την κατάλληλη δήλωση.

β) Γαλβανισμός: Η επιφάνεια των ελατηρίων δεν πρέπει να καλύπτεται από γαλβανισμένο μεταλλικό επίχρισμα.

Αξιολόγηση και εξακρίβωση: Ο αιτών θα πρέπει να υποβάλει την κατάλληλη δήλωση.

4. Ίνες καρύδας

Σημείωση:

Δεν απαιτείται τήρηση των κριτηρίων για τις ίνες καρύδας εάν το βάρος τους είναι μικρότερο από το 5 % του συνολικού βάρους του στρώματος.

Εάν οι περιεχόμενες ίνες καρύδας έχουν υποβληθεί σε κατεργασία ελαστικοποίησης, αυτές θα πρέπει να συμμορφούνται με τα κριτήρια που ισχύουν και για το αφρώδες ελαστικό.

Αξιολόγηση και εξακρίβωση: ο αιτών υποβάλλει δήλωση ότι δεν χρησιμοποιούνται ελαστικοποιημένες ίνες καρύδας ή υποβάλλει τα πρακτικά δοκιμασιών που περιγράφονται στο ανωτέρω κριτήριο για το αφρώδες ελαστικό.

5. Υλικό ξύλου

α) Μοριοσανίδες: Η φορμαλδεΰδη που μετράται σε κάθε μοριοσανίδα δεν πρέπει να υπερβαίνει το 50 % της τιμής κατωφλίου που θα επέτρεπε να ταξινομηθεί η μοριοσανίδα στην κατηγορία ποιότητας 1 σύμφωνα με το πρότυπο EN 312-1.

Αξιολόγηση και εξακρίβωση: ο αιτών υποβάλλει δήλωση ότι δεν χρησιμοποιούνται μοριοσανίδες ή υποβάλλει τα πρακτικά δοκιμασιών που προβλέπονται στο EN 312-1.

β) Ινοσανίδες: Η φορμαλδεΰδη που μετράται σε κάθε ινοσανίδα δεν πρέπει να υπερβαίνει το 50 % της τιμής κατωφλίου που θα επέτρεπε να ταξινομηθεί η ινοσανίδα στην κατηγορία ποιότητας Α σύμφωνα με το πρότυπο EN 622-1.

Αξιολόγηση και εξακρίβωση: ο αιτών υποβάλλει δήλωση ότι δεν χρησιμοποιούνται ινοσανίδες ή υποβάλλει τα πρακτικά δοκιμών που προβλέπονται στο EN 622-1.

6. Κλωστοϋφαντουργικά προϊόντα (ίνες και υφάσματα)

Όλες οι υφαντικές ίνες και υφάσματα (εκτός του νήματος που χρησιμοποιείται για τη ραφή) πρέπει να συμμορφώνονται με όλα τα σχετικά κριτήρια που καθορίζονται στην απόφαση 2002/371/ΕΚ (η οποία προβλέπει τα οικολογικά κριτήρια για τα υφαντουργικά προϊόντα).

Αξιολόγηση και εξακρίβωση: ο αιτών παρέχει αναλυτική τεκμηρίωση που δείχνει ότι οι ίνες και τα υφάσματα έχουν λάβει το οικολογικό σήμα ή παρέχει τη λεπτομερή τεκμηρίωση (πρακτικά δοκιμών, δηλώσεις κ.λπ.) που καθορίζεται στην απόφαση 2002/371/ΕΚ η οποία θα επέτρεπε στις ίνες και τα υφάσματα να λάβουν το κοινοτικό οικολογικό σήμα.

7. Κόλλες

α) Πτητικές οργανικές ενώσεις: Όλες οι χρησιμοποιούμενες κόλλες πρέπει να περιέχουν κατά βάρος λιγότερο από 10 % σε πτητικές οργανικές ενώσεις (VOC). Ο όρος αυτός δεν ισχύει όταν πρόκειται για κόλλες ευκαιριακών μικροεπισκευών. Σε αυτό το πλαίσιο, πτητική οργανική ένωση είναι κάθε οργανική ουσία που εμφανίζει τάση ατμών 0,01 kPa ή περισσότερο στους 293,15 K ή αντίστοιχη πτητικότητα στις συγκεκριμένες συνθήκες χρήσης.

Αξιολόγηση και εξακρίβωση: ο αιτών υποβάλλει δήλωση ότι οι κόλλες που χρησιμοποιούνται συμμορφώνονται με αυτό το κριτήριο, μαζί με την απαραίτητη τεκμηρίωση.

β) Βενζόλια, χλωροβενζόλια: Όλες οι κόλλες πρέπει να είναι απαλλαγμένες βενζολίου και χλωροβενζολίων.

Αξιολόγηση και εξακρίβωση: ο αιτών υποβάλλει δήλωση ότι οι κόλλες που χρησιμοποιούνται συμμορφώνονται με αυτό το κριτήριο, μαζί με την απαραίτητη τεκμηρίωση.

8. Ανθεκτικότητα

α) Απώλεια ύψους: Η απώλεια ύψους πρέπει να μην υπερβαίνει τα 20 mm.

β) Απώλεια σταθερότητας: Η απώλεια σταθερότητας πρέπει να μην υπερβαίνει το 20 %.

Αξιολόγηση και εξακρίβωση [για το α) και το β)]: Ο αιτών υποβάλλει πρακτικό δοκιμών, χρησιμοποιώντας την ακόλουθη μέθοδο δοκιμής: EN 1957. Οι απώλειες βάρους και σταθερότητας αναφέρονται στη διαφορά μεταξύ των αρχικών μετρήσεων (στους 100 κύκλους) και των μετρήσεων μετά από το πέρας της δοκιμασίας ανθεκτικότητας (30000 κύκλοι).

9. Πληροφορίες στη συσκευασία

Στη συσκευασία αναγράφεται το κείμενο που ακολουθεί ή άλλο ισοδύναμο: "Περισσότερες πληροφορίες για τους λόγους για τους οποίους αποδόθηκε το οικολογικό σήμα σε αυτό το προϊόν υπάρχουν στην ιστοθέση της ΕΕ: http://europa.eu.int/ecolabel".

"Απευθυνθείτε στις τοπικές αρχές για να σας υποδείξουν τον καλύτερο τρόπο να πετάξετε το παλιό σας στρώμα".

Αξιολόγηση και εξακρίβωση: ο αιτών υποβάλλει δείγμα της συσκευασίας του προϊόντος και των πληροφοριών που συνοδεύουν το προϊόν, καθώς και δήλωση συμμόρφωσης με κάθε πτυχή του εν λόγω κριτηρίου.

10. Πληροφορίες που αναγράφονται στο οικολογικό σήμα

Στο δεύτερο πλαίσιο του οικολογικού σήματος αναγράφεται το κείμενο που ακολουθεί: "δεν χρησιμοποιήθηκαν επιβλαβείς ουσίες

έχει εγκριθεί η ανθεκτικότητα".

Αξιολόγηση και εξακρίβωση: ο αιτών υποβάλλει δείγμα της συσκευασίας του προϊόντος με το οικολογικό σήμα, καθώς και δήλωση συμμόρφωσης με το εν λόγω κριτήριο.

(1) ΕΕ L 133 της 18.5.2002, σ. 29.